અષ્ટમૂર્તિની પહેલી મૂર્તિ વિશ્વાસનું ત્રીજું રૂપ તુલસી લખે છે, ‘બટુ બિસ્વાસ અચલ નિજ ધરમા, તીરથરાજ સમાજ સુકરમા.’ તીરથરાજ પ્રયાગમાં જે અક્ષયવટ છે એને ગોસ્વામીજીએ વિશ્વાસનો વટ કહ્યો છે. ભગવાન શંકર કૈલાસના શિખર પર વટવૃક્ષની નીચે બેસીને જ કથાનો આરંભ કરે છે. ચોથા વિશ્વાસનો ઉલ્લેખ ‘ઉત્તરકાંડ’માં જ્યારે જ્ઞાનદીપની ચર્ચા તુલસીએ કરી ત્યારે થયો છે. કાગભુશુંડિને ગરુડે પ્રશ્ન કર્યો હતો કે જ્ઞાન અને ભક્તિ વિશે આપનો શું અભિપ્રાય છે? તો જ્ઞાનને દીપ કહ્યો અને ભક્તિને મણિ કહી. દીપને પ્રજ્જ્વલિત કરવા માટે કેટલી પ્રક્રિયામાંથી પસાર થવું પડે છે? જ્ઞાનદીપનો આખો પ્રસંગ છે. ત્યાં સાત્ત્વિક શ્રદ્ધારૂપી ગાયને દોહવી છે એ સમયે તુલસીએ કહ્યું, વિશ્વાસ એ પાત્ર છે. ભગવાન શંકર સાથે પાત્રતાવાળી વાત પણ તલગાજરડી દૃષ્ટિએ જોડી છે. રામકથાની પાત્રતા એમને મળે છે, જે પહેલાં શિવકથામાં રુચિ પ્રાપ્ત કરે. તલગાજરડી દર્શનમાં પાંચમો વિશ્વાસ ‘દોહાવલિ રામાયણ’માં છે, ‘અંગદપદ બિસ્વાસ.’ અંગદે રાવણને સભામાં પગ રાખીને કહ્યું કે મારો પગ કોઇ ઉઠાવી લે તો રામ હારી જાય.